BEGRUNDELSE

Ved mødet i Organisationen for International Civil Luftfart (ICAO) den 9. november 2012 blev der gjort store fremskridt mod målet om at nå en global regulering af emissioner fra luftfarten.

Nærværende forslag til en afgørelse har til formål at bidrage til denne positive udvikling og øge chancerne for et godt resultat af ICAO-Forsamlingen i 2013 hvad angår udviklingen af en global markedsbaseret foranstaltning og vedtagelsen af en ramme, der skal gøre det nemmere for staterne at anvende markedsbaserede foranstaltninger på det internationale luftfartsområde.

Afgørelsen vil så at sige sætte uret i stå ved midlertidigt at udsætte håndhævelsen af luftfartøjsoperatørernes forpligtelser med hensyn til flyvninger ind og ud af EU under EU's emissionshandelsordning (ETS). Dette forslag viser således EU's stærke politiske engagement i at lette og fremme ICAO's positive konklusioner.

Afgørelsen, der er en midlertidig fravigelse fra direktivet om emissionshandelsordningen, skal sikre, at der ikke gribes ind over for luftfartsoperatører, som ikke lever op til dette direktivs krav om rapportering og overholdelse for flyvninger ind og ud af EU, der er opstået før den 1. januar 2014. Betingelsen er, at de enten ikke har modtaget eller har returneret de gratis kvoter, som de har fået tildelt til sådanne aktiviteter i 2012 til eller fra flyvepladser uden for EU og områder med nære økonomiske forbindelser til EU og en fælles klimaforpligtelse. Ordentlig overvågning, rapportering og verifikation af emissioner fra disse flyvninger vil blive hilst velkommen, men manglende rapportering af sådanne emissioner vil ikke blive mødt med sanktioner.

Direktivet gælder fortsat for flyvninger mellem flyvepladser inden for EU og områder med nære økonomiske forbindelser til EU og en fælles klimaforpligtelse. Alle luftfartsoperatører, som har foretaget luftfartsaktiviteter, der falder inden for direktivets område, mellem sådanne flyvepladser i 2011 og 2012, vil følgelig skulle opfylde kravene til overvågning, rapportering og verifikation af emissioner. Alle luftfartsoperatører, der foretog disse flyvninger i 2012, skal inden den 30. april 2013 returnere kvoter eller internationale kreditter med hensyn til emissioner fra disse flyvninger.

Denne afgørelse gør det muligt for ICAO at gøre yderligere fremskridt ved næste forsamling i september 2013. Hvis der bliver gjort klare og tilstrækkelige fremskridt ved ICAO-Forsamlingen, vil Kommissionen fremsætte flere passende lovforslag. Artikel 25a i direktivet gør det muligt at foretage ændringer for de luftfartsaktiviteter, som er omfattet af krav, der opstår efter den 1. januar 2014. Luftfartsoperatører, der har til hensigt at foretage flyvninger til og fra flyvepladser inden for EU, bør være opmærksomme på, at hvis disse ændringer ikke bliver foretaget, vil de fra 2013 og fremefter være ansvarlige for emissioner fra flyvninger til og fra disse flyvepladser. De gratis kvoter for emissioner i 2013, der bliver tildelt inden februar 2013, vil ligeledes kunne ændres, hvis der vedtages foranstaltninger i henhold til artikel 25a.

Andre krav i forbindelse med de pågældende flyvninger forbliver uændrede, og auktionsprocenten forbliver 15 % som fastsat i direktivet. Som følge heraf vil et lavere antal luftfartskvoter blive bortauktioneret i 2012, hvilket afspejler det forholdsmæssigt lavere antal kvoter, som er i omløb.

For at fremme de internationale drøftelser yderligere og sikre, at EU fortsat går forrest i denne proces, er det vigtigt, at Europa-Parlamentet og Rådet hurtigt – og ideelt set inden marts 2013 - når til enighed om dette forslag. Kommissionen bekræfter, at den så længe lovgivningsprocessen ikke er afsluttet, ikke vil forlange, at medlemsstaterne håndhæver bestemmelserne om emissioner fra flyvninger til eller fra flyvepladser uden for EU eller områder med nære økonomiske forbindelser til EU, over for luftfartsoperatører, som enten ikke har modtaget gratis kvoter for 2012 eller har returneret disse til den rette konto.

2012/0328 (COD)

Forslag til

EUROPA-PARLAMENTETS OG RÅDETS AFGØRELSE

om midlertidig fravigelse fra Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 192, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,

under henvisning til udtalelse fra Regionsudvalget,

efter den almindelige lovgivningsprocedure, og

ud fra følgende betragtninger:

(1) Organisationen for International Civil Luftfart har gjort betydelige fremskridt mod udvikling af en global markedsbaseret foranstaltning og mod vedtagelsen af en ramme ved ICAO-Forsamlingen i 2013, der skal gøre det lettere for staterne at indføre markedsbaserede foranstaltninger for emissioner fra international luftfart.

(2) For at fremme denne proces bør håndhævelsen af de krav, der opstår før ICAO-Forsamlingen i 2013, for flyvninger til og fra flyvepladser uden for EU og områder med nære økonomiske forbindelser til EU og en fælles klimaforpligtelse[1], udskydes. Der bør derfor ikke gribes ind over for luftfartsoperatører med hensyn til de krav til rapportering af verificerede emissioner og den tilhørende returnering af kvoter fra flyvninger til og fra de omtalte flyvepladser, der opstår før den 1. januar 2014 i henhold til Europa-Parlamentets og Rådets direktiv 2003/87/EF af 13. oktober 2013 om en ordning for handel med kvoter for drivhusgasemissioner i Fællesskabet[2]. Luftfartsoperatører, som fortsat ønsker at opfylde kravene, bør have mulighed herfor.

(3) For at undgå konkurrenceforvridning bør denne fravigelse kun gælde for de luftfartsoperatører, som enten ikke har modtaget eller har returneret alle de gratis kvoter, der er blevet tildelt for de omtalte aktiviteter i 2012. Af samme årsag bør disse kvoter ikke tages i betragtning, når tilladelser til at anvende internationale kreditter beregnes inden for rammerne af direktiv 2003/87/EF.

(4) Kvoter, der ikke tildeles disse operatører, eller som bliver returneret, bør annulleres. Antallet af kvoter til luftfarten, som bortauktioneres, skal være i overensstemmelse med artikel 3d, stk. 1), i direktiv 2003/87/EF.

VEDTAGET DENNE AFGØRELSE:

Artikel 1

Uanset artikel 16 i direktiv 2003/87/EF pålægger medlemsstaterne ikke luftfartsoperatørerne sanktioner med hensyn til de krav, der opstår før den 1. januar 2014, i henhold til artikel 12, stk. 2a, og artikel 14, stk. 3, i direktiv 2003/87/EF, i tilfælde hvor disse luftfartsoperatører enten ikke er blevet tildelt gratis kvoter for 2012 for luftfartsaktivitet til eller fra flyvepladser i lande uden for EU, der ikke er medlem af EFTA, områder, der hører under EØS' medlemsstater, eller lande, som har undertegnet en tiltrædelsestraktat med EU, eller er blevet tildelt kvoter og har returneret et tilsvarende antal kvoter til medlemsstaterne til annullering.

Artikel 2

Medlemsstaterne annullerer alle kvoter for 2012 for flyvninger til eller fra de flyvepladser, der er nævnt i artikel 1, som enten ikke er blevet tildelt, eller som er blevet tildelt, men returneret igen.

Artikel 3

Kvoter, som er blevet annulleret i henhold til artikel 2, tages ikke i betragtning, når tilladelser til at anvende internationale kreditter beregnes inden for rammerne af direktiv 2003/87/EF.

Artikel 4

Denne afgørelse er rettet til medlemsstaterne.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] Herunder EFTA-landene og lande, som har undertegnet en tiltrædelsestraktat med EU, samt områder, der hører under EØS' medlemsstater.

[2] EUT L 275 af 25.10.2003, s. 32.